七言送沈景休知常州
作者：沈遘
朝代：宋

paragraphs: 疊鼓翻波汴流響，雙旌照地秋日晴。
蘭陵使君下齋舸，都門送客冠蓋傾。
使君去從金馬署，顔朱髮漆意氣橫。
十年待詔困囊粟，千騎乞得專名城。
城居雖小地迺大，物衆力薄俗喜爭。
惠窮遷暴各有術，從來治者難其平。
使君才勇固自許，一州詎足煩神明。
從容談笑期月爾，坐聽道路傳能聲。
教行民服已無事，乘時豫樂與衆并。
惠山荆溪兩秀絕，丹轂畫隼當春行。
還有歌詩寫高興，賓客誰許從唱賡。